Majota orelstrigo

Majota orelstrigo (Otus mayottensis) estas malgranda specio de strigoj en la familio Strigedoj kaj genro Otus. Ĝi troviĝas kiel endemio de Majoto, Komoroj.

Taksonomio
La Majota orelstrigo estis konsiderata samspecia kun la Pemba orelstrigo (O. pembaensis), la Anjuana orelstrigo (O. capnodes), la Malagasa orelstrigo kaj la Torotoroka orelstrigo (O. madagascariensis sub O. rutilus), sed ĉi tiu specio nun estas dividita kaj la Majota orelstrigo estas nun konsiderata kiel sia propra specio, ĉefe bazite sur sia tre malsama krio. La orelstrigoj de Madagaskaro, Komoroj kaj Sejŝeloj formas kladon ene de la genro Otus kun la Orienta orelstrigo (O. sunia) kaj ne estas proksime parencaj al la kontinentaj afrikaj orelstrigoj.

Aspekto
La Majota orelstrigo estas tre simila al la Malagasa orelstrigo (O. rutilus), kun kiu ĝi iam estis konsiderata samspecia. La supraj partoj estas simplaj brunaj, markataj per malfortaj helaj makuloj, dum la subaj partoj estas pli palbrunaj ol la supraj partoj. La vizaĝa disko estas ankaŭ bruneta kun kontrasta pli malhela rando limigita nur al la flankoj kaj ne videbla super la okuloj. La krono estas bruna kun pli malhelaj strioj kaj la flankoj estas pli ruĝecbrunaj kun mallongaj malhelaj strioj. La okuloj estas flavaj. La korpolongo estas 20–22 cm.

Voĉo
La krio de la Majota orelstrigo estas serio de 3–11 profundaj, unuopaj ululoj.

Distribuado kaj habitato
Ĝi estas endemia de la insulo Maore en Majoto, kie ĝi estas ofta kaj disvastigita. La vivejo de la Majota orelstrigo estas subtropikaj aŭ tropikaj humidaj arbaroj de malaltaj teroj.

Statuso
La populacio de la Majota orelstrigo supozeble estas stabila, ĉar ne ekzistas indikoj pri iu ajn malkresko aŭ pri iuj ajn signifaj minacoj, tial ĝi estas kategoriigita kiel malplej zorgiga.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.

 Eksteraj ligiloj 

Kategorio:Strigedoj
Kategorio:Birdoj de Afriko
Kategorio:Komoroj